Bendt Bendtsen (KF), 2003-04-10:
Jeg vil gerne berolige hr. Keld Albrechtsen med, at regeringen bestemt ikke sigter mod en alt eller intet-model.
Som jeg også var inde på i min tale, synes regeringen, at de gældende regler er for bureaukratiske.
Regeringen er positivt stemt over for at ændre reglerne, så de gøres mere fleksible. Dette medfører også, at den enkelte lejer får større mulighed for at indrette sin bolig på den måde, som lejeren egentlig ønsker.
Jeg ser frem til de forslag, som udvalget lægger frem, for der er jo ingen tvivl om, at de skal være gennemarbejdede, så vi kender konsekvenserne af de beslutninger, der bliver taget.
Jeg synes allerede, at debatten i dag har vist, at der er elementer, som kan diskuteres.
Jeg er ikke i tvivl om, at det nok skal lykkes os at finde frem til en ordning, som kan imødekomme lejernes ønsker om at forbedre deres bolig i højere grad, end vi ser det i dag.
Jeg har tidligere sagt, at vi ønsker at bygge flere almene boliger.
Det er det, der er sket.
Jeg vil også endnu en gang sige, at der jo ikke i den tidligere regerings tid er givet tilsagn om så stort et nybyggeri af almene boliger som det, vi sidder med nu.
Jeg vil også gerne sige til hr. Morten Homann, at når man taler om regimer, som begrænser friheden, så er vi ude i noget, der slet ikke holder vand.
Det var bemærkninger som, at den borgerlige regering vil tvangssælge almene boliger.
Jeg skal være meget, meget diplomatisk og sige, at man kan fortælle en usandhed så mange gange, at folk begynder at tro på det.
Ulven kommer, ulven kommer.
Det er jo ikke det, det drejer sig om.
Når vi har sagt, at vi ikke bare lige kan adoptere det, man kalder fri råderet, er det jo, fordi der ligger nogle elementer, som vi er nødt til at se på.
Der er mange elementer, vi er nødt til at se på.
Men der er også andre elementer, som den konservative ordfører var inde på her i dag.
Hvis man banker en hel masse op i en lejlighed og så flytter efter 1 år, er det så boligselskabet, der skal sidde og håndtere det med den nye lejer, der kommer?
Jeg synes, det er nødvendigt, at vi prøver at få efterset hele den problemstilling indimellem.
Hvis folk selv kommer og betaler, jamen så ser det måske anderledes ud, men det er vel ikke det, der er tale om.
Jeg har sagt, at jeg også gerne vil være med til at se på beløbsgrænserne, når vi kommer til efteråret, når vi får en større beløbsgrænse end den, vi kender i dag.
Jeg er klar til at se på udstrækningen over de 10 år.
Men vi er altså nødt til at have snor i noget af det, vi går og foretager os i den her anledning. Så synes jeg faktisk, at oppositionen har brugt kanoner til at skyde gråspurve med i denne her debat, for det, jeg hører om råderet og de andre elementer, har regeringens ordførere og jeg selv som minister tilkendegivet her fra talerstolen i dag, at vi godt vil være med til at se på.
Vi er bare nødt til nøje at analysere, hvilket element vi skal fremdrage.
Skal man blot have lov til at lave om for mange, mange, mange penge i en lejlighed og så skubbe regningen videre?
Skal regningen skubbes videre til kommunen via boligydelsen, eller skal regningen skubbes videre til den næste lejer?
Der er da elementer, man er nødt til at have en lille smule styr på i denne her debat.